告東尼想星球馬行精英大師舊路?
2024年04月01日 09:11
東網電視
更多新聞短片
告東尼有意安排「加州星球」於下季初遠征日本出戰短途馬錦標。
啱啱禮拜六嘅杜拜世界盃賽馬日,香港賽駒再次展現喺短途賽事嘅統治力,曾贏香港一哩錦標及女皇銀禧紀念盃嘅「加州星球」,縮程跑1200米直路一級賽阿喬斯短途錦標,造出紀錄時間1分7秒5掄元,認真犀利,亦係繼「祟山寶」後再次由香港賽駒揚威呢項一級賽,同埋幫告東尼首次於杜拜贏馬,可喜可賀。
既然依家證明跑短途威力更大,告東尼亦表明「加州星球」將於今個月尾嘅冠軍賽馬日出戰1200米G1主席短途獎,屆時應該會同「金鑽貴人」再鬥過,而佢喺杜拜接受訪問時亦提過,或者有機會讓前駒遠征英國,參與皇家雅士谷賽期嘅大賽。
不過,再經過詳細考慮後,告東尼暫時就唔傾向讓「加州星球」遠征英國,因為佢覺得英國賽事獎金唔太高,反而留力喺下季初遠征日本,出戰9月尾於中山競馬場舉行嘅1200米G1短途馬錦標更加實際,當然一切仍要與馬主商量再作決定。對告東尼嚟講,日本短途馬錦標自然唔陌生,事關佢喺2005年憑傳奇馬王「精英大師」贏過呢場一級賽,若然成行,睇吓「加州星球」能否為練者重溫好夢?